पाएं अपने शहर की ताज़ा ख़बरें और फ्री ई-पेपरडाउनलोड करें
ऑक्सीजन और रेमडेसिविर की कमी झेल रहे ग्वालियर में कोरोना मरीजों को अब जांच और प्लाज्मा के लिए भी इंतजार करना पड़ रहा है। सरकारी अस्पताल में कोरोना के सैंपल देने के लिए कतार में घंटों खड़े होने से बचने के लिए संदिग्ध निजी लैब में सैंपल दे रहे हैं लेकिन रिपोर्ट के लिए उन्हें दो से तीन दिन इंतजार करना पड़ रहा है।
वायरस की तीव्रता का पता करने के लिए जिन जांचों की रिपोर्ट एक से दो दिन में मिल जाती थी, वो अब तीन से चार दिन में मिल रही हैं। यही स्थिति प्लाज्मा थैरेपी की है। रेमडेसिविर इंजेक्शन की कमी के चलते डॉक्टर अब फिर से प्लाज्मा थैरेपी को तरजीह दे रहे हैं। निजी और सरकारी अस्पतालों से हर रोज औसतन 25 यूनिट प्लाज्मा की डिमांड ब्लड बैंक में पहुंच रही है, लेकिन पूर्ति अधिकतम 20 यूनिट की हो रही है।
शासन ने हर जांच के रेट तय कर दिए इसलिए रिपोर्ट लेट
कोरोना वायरस के कारण शरीर में हुए संक्रमण के स्तर का पता करने के लिए डी-डाइमर, आईएल-6, सीआरटी, एसजीपीटी, फेरिटिन सीरम सहित अन्य टेस्ट अनिवार्य रूप से कराने होते हैं। पूर्व में निजी लैब इन टेस्ट के एवज में मोटी रकम वसूल रहे थे। सैंपल देने के 36 घंटे के भीतर रिपोर्ट दी जाती थी, लेकिन जब से प्रशासन ने इन जांच के रेट तय किए हैं, रिपोर्ट देरी से दी जा रही हैं।। विशेषकर आईएल-6 के परिणाम आने में 2 से 3 दिन का समय लग रहा है।
जेएएच... सबसे बड़े ब्लड बैंक में रोज सिर्फ 10 प्लाज्मा लेने की क्षमता
अंचल के सबसे बड़े ब्लड बैंक (जयारोग्य चिकित्सालय) में एक दिन में अधिकतम 10 लोगों से ही प्लाज्मा लिया जा रहा है, क्योंकि यहां स्टाफ की कमी है। ब्लड बैंक प्रभारी डॉ. अरुण जैन ने बताया कि एक डोनर से प्लाज्मा लेने में एक से सवा घंटे का समय लगता है। प्लाज्मा निकालने की क्षमता बढ़ाने के लिए एक टेक्नीशियन, एक स्टाफ नर्स और एक वार्ड ब्वॉय की और आवश्यकता है। 15 अप्रैल के बाद से प्लाज्मा की डिमांड एकदम से बढ़ गई है।हर रोज निजी अस्पतालों से औसतन 20 यूनिट और सरकारी अस्पताल से 5 यूनिट प्लाज्मा की डिमांड आ रही है। जिन संक्रमितों को प्लाज्मा की जरुरत होती है, वे डोनर अपने साथ लेकर आते हैं। इस कारण हमारे पास प्लाज्मा स्टॉक में नहीं रहता।
कब-कितने प्लाज्मा दिए गए
15 अप्रैल से 31 अप्रैल तक 70 यूनिट प्लाज्मा दिया गया। जबकि 1-5 मई तक 77 यूनिट प्लाज्मा दिया गया। शहर में लगभग 1600 लोग ऐसे हैं, जो कोरोना संक्रमण से ठीक हुए हैं और प्लाज्मा डोनेट करने की पात्रता रखते हैं।
रेमडेसिविर इंजेक्शन का विकल्प मानकर प्लाज्मा थैरेपी दे रहे हैं
^जिन मरीजों को रेमडेसिविर इंजेक्शन नहीं मिल पा रहा, उन्हे प्लाज्मा थैरेपी दी जा रही है। कुछ केस में इसके सकारात्मक परिणाम भी देखने को मिले हैं।
-डॉ. भूपेंद्र सिंह, केडीजे अस्पताल मुरार
प्रोटोकॉल में प्लाज्मा थैरेपी को ज्यादा महत्व नहीं दिया गया
^ शोध में पता चला है कि प्लाज्मा थैरेपी कोविड मरीजों के इलाज में लाभकारी नहीं है। इसके संबंध में हमने एडवाइजरी भी जारी की है। हालांकि इसे सिरे से खारिज नहीं किया है।
- डॉ. रजनीकांत, निदेशक, रीजनल रिसर्च सेंटर
अब खाली सिलेंडर का किराया नहीं ले सकेंगे ऑक्सीजन प्लांट के कर्मचारी
शहर के ऑक्सीजन प्लांट के संचालक अब खाली सिलेंडरों का किराया वसूल नहीं कर सकेंगे। ऐसा हाेने पर प्रशासन कार्रवाई करेगा। बुधवार को इस बारे में दैनिक भास्कर में प्रकाशित खबर को पढ़ने के बाद एसडीएम प्रदीप तोमर ने तानसेन नगर स्थित अन्नपूर्णा, एमके एयर और शिवा स्केप प्लांट का निरीक्षण किया। एसडीएम ने इन प्लांट के संचालकों को बुलाकर हिदायत दी है कि ऑक्सीजन के खाली सिलेंडरों के लिए कोई किराया वसूल नहीं किया जाए। सिर्फ डिपॉजिट जमा करा सकते हैं।
संचालक बोले- अस्पतालों से नहीं लौटाए जा रहे खाली सिलेंडर: ऑक्सीजन प्लांट के संचालकों ने बताया कि उनके यहां से ले जाए गए सिलेंडर वापस नहीं आ रहे हैं, इसलिए खाली सिलेंडरों की कमी है। अब वे सिर्फ री-फिलिंग का काम कर पा रहे हैं। एसडीएम ने कहा कि कलेक्टर से बात करके वे सभी 35 कोविड हॉस्पीटल से खाली सिलेंडरों की वापसी सुनिश्चित कराएंगे। प्लांट संचालकों ने प्रशासन द्वारा तैनात किए गए पटवारियों द्वारा मनमानी करने और लोगों से सिलेंडर दिलाने के नाम पर पैसे मांगने की शिकायतें कीं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva mar_Deva hin_Deva hin_Deva hin_Deva zho_Hant eng_Latn